3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

บริษัทฯ ประกอบกิจการอุตสาหกรรมผลิตและจำหน่ายปูนซีเมนต์และปูนซีเมนต์สำเร็จรูป (มอร์ตาร์)
ภายใต้ตราสินค้า “อินทรี” ดังนี้

  ผลิตภัณฑ์ปูนซีเมนต์

  ----------------- -----------------------------------------------------
  ตราสินค้า           ประเภท

  อินทรีทอง           ปูนซีเมนต์สูตรพิเศษ สำหรับงานฉาบโดยเฉพาะ

  อินทรีแดง           ปูนซีเมนต์ผสม สำหรับงานก่อ ฉาบ เทและงานโครงสร้างขนาดเล็ก

  อินทรีเพชร          ปูนซีเมนต์ปอร์ตแลนด์ ประเภท 1 สำหรับงานโครงสร้าง

  อินทรีดำ            ปูนซีเมนต์ปอร์ตแลนด์ ประเภท 3 สำหรับงานโครงสร้างถอดแบบเร็ว

  อินทรีเขียว          ปูนซีเมนต์ปอร์ตแลนด์ ปอซโซลาน สำหรับงานโครงสร้างคงทนพิเศษ

  อินทรีสมุทร          ปูนซีเมนต์ปอร์ตแลนด์ ปอซโซลาน สำหรับงานโครงสร้างในทะเล

  อินทรีฟ้า            ปูนซีเมนต์ปอร์ตแลนด์ ประเภท 5 สำหรับงานโครงสร้างทนซัลเฟตสูง

  อินทรีปูนเขียว        ปูนซีเมนต์ผสม สำหรับงานเอนกประสงค์

  อินทรีพาวเวอร์ พลัส   ปูนซีเมนต์ผสมสูตรเข้มข้น สำหรับงานเอนกประสงค์
  ----------------- -----------------------------------------------------

ผลิตภัณฑ์ปูนสำเร็จรูป

  -------------------------------- --------------------------------------
  ตราสินค้า                          ประเภท

  อินทรีมอร์ตาร์แมกซ์ 11 สีเขียว-แดง      ปูนฉาบทั่วไป

  อินทรีมอร์ตาร์แมกซ์ 12 สีเขียว-ชมพู      ปูนฉาบอิฐมวลเบา

  อินทรีมอร์ตาร์แมกซ์ 13 สีเขียว-ฟ้า       ปูนฉาบอิฐมวลเบา

  อินทรีมอร์ตาร์แมกซ์ 14 สีเขียว-น้ำเงิน    ปูนฉาบอิฐมวลเบา ละเอียดพิเศษ

  อินทรีมอร์ตาร์แมกซ์ 15 สีเขียว-เทา      ปูนฉาบผิวคอนกรีต

  อินทรีมอร์ตาร์แมกซ์ 21 สีน้ำเงิน-แดง     ปูนก่อทั่วไป

  อินทรีมอร์ตาร์แมกซ์ 23 สีน้ำเงิน-ฟ้า      ปูนก่ออิฐมวลเบา

  อินทรีมอร์ตาร์แมกซ์ 31 สีน้ำตาล-แดง     ปูนเทปรับระดับ

  อินทรีมอร์ตาร์แมกซ์ 42 สีดำ-เงิน        ปูนอินทรีไทล์ฟิกซ์ซิลเวอร์-ปูนกาวซีเมนต์

  อินทรีมอร์ตาร์แมกซ์ 43 สีดำ-ทอง        ปูนอินทรีไทล์ฟิกซ์โกลด์-ปูนกาวซีเมนต์ชนิดพิเศษ
  -------------------------------- --------------------------------------

บริษัทฯ มุ่งเน้นการเพิ่มคุณค่าในสินค้าและบริการเพื่อให้ตอบสนองกับแรงบันดาลใจของบริษัท
ที่ต้องการเป็น”ผู้ตอบสนองทุกความต้องการ” แก่ลูกค้า
โดยบริษัทฯเน้นเรื่องการตอบสนองความต้องการของลูกค้าอย่างตรงเวลาและตรงกับความพึงพอใจของลูกค้า
และปรับเทคโนโลยีการผลิตและการควบคุมคุณภาพให้เป็นหนึ่ง
เพื่อให้ลูกค้าได้รับความมั่นใจว่าสินค้าและบริการที่ได้รับจากบริษัทมีคุณภาพสูงกว่ามาตรฐานทั่วไป

บริษัทฯ
จัดจำหน่ายทั้งในลักษณะปูนซีเมนต์ผงและปูนเม็ดตามความต้องการของตลาดภายในประเทศและต่างประเทศ
ปัจจุบันบริษัทฯ มีโรงงานผลิตปูนซีเมนต์ 3 โรงงานในทำเลเดียวกันที่จังหวัดสระบุรี
มีส่วนแบ่งการตลาดประมาณร้อยละ 27 บริษัทเป็นผู้ผลิตปูนซีเมนต์อันดับสองของประเทศ

สำหรับการขายภายในประเทศ บริษัทฯ
ได้แต่งตั้งตัวแทนจำหน่ายเพื่อเป็นช่องทางในการกระจายสินค้า
และได้นำเทคโนโลยีการซื้อขายทางอิเล็กทรอนิค โดยนำระบบซื้อขายทางอินเตอร์เน็ต
“WebSALES” มาใช้ เพื่อเพิ่มความสะดวกสบายในการซื้อขายสินค้ากับบริษัทฯ นอกจากนี้ บริษัทฯ
ได้จัดโครงการ “อินทรีซุปเปอร์โปร” ซึ่งเป็นตัวแทนจำหน่ายของบริษัทฯ
ที่มีระบบการจัดการได้มาตรฐาน มีความทันสมัย และเพิ่มบริการการให้คำปรึกษา
หรือแก้ไขปัญหาให้กับลูกค้าอย่างมืออาชีพ รวมทั้งเพิ่มรถปฏิบัติการทดสอบเคลื่อนที่ (Mobile Lab)
เพื่อให้ทีมสนับสนุนด้านเทคนิค ให้คำปรึกษาและช่วยเหลือลูกค้าด้านเทคนิคได้อย่างทั่วถึง

สัดส่วนการขายปูนซีเมนต์ที่บริษัทผลิตในปี 2551
เป็นการผลิตเพื่อขายในประเทศเป็นหลักและบางส่วนที่เกินจากความต้องการภายในประเทศจึงส่งออก
ช่องทางการจำหน่ายในประเทศได้ทำผ่าน 1) ตัวแทนจำหน่ายของบริษัท 2)
บริษัทย่อยซึ่งผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ เช่น คอนกรีตผสมเสร็จ และ
แผ่นปูนซีเมนต์สังเคราะห์ 3) ผู้ผลิตคอนกรีตผสมเสร็จ ผู้ผลิตผลิตภัณฑ์คอนกรีต
และอินทรีคอนกรีตเฟรนไชส์
สำหรับการส่งออกนั้นตลาดเพื่อนบ้านในเอเซียยังคงเป็นตลาดส่งออกปูนเม็ดที่ใหญ่ที่สุดของบริษัท

นอกจากนี้ บริษัทฯ และบริษัทย่อย ยังผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ในด้านต่าง
ๆ เช่น

-   บริษัท นครหลวงคอนกรีต จำกัด คอนกรีตผสมเสร็จและหินทรายเพื่อการก่อสร้าง

    ผลิตและจำหน่ายสินค้าประเภทคอนกรีตผสมเสร็จ ในชื่อตราสินค้าว่า “อินทรีคอนกรีต”
    สำหรับใช้ในงานโครงการก่อสร้างประเภทต่าง ๆ และจำหน่ายผลิตภัณฑ์อะกรีเกต
    ประเภทหินทรายสำหรับการก่อสร้าง ในชื่อตราสินค้า “อินทรีอะกรีเกต”
    รวมทั้งยังจัดให้มีศูนย์บริการลูกค้า
    และห้องปฏิบัติการควบคุมคุณภาพผลิตภัณฑ์ที่มีผู้เชี่ยวชาญในด้านคอนกรีต
    สามารถตอบคำถามและให้คำปรึกษารวมทั้งการให้บริการหลังการขาย
    มีการจัดส่งที่ตรงต่อเวลา และสามารถติดตามสถานะการจัดส่ง ด้วยระบบการติดตามสถานะรถ
    และระบบแผนที่ (Vehicle Status Control)

-   บริษัท คอนวูด จำกัด แผ่นปูนซีเมนต์สังเคราะห์

    ผลิตและจำหน่ายแผ่นปูนซีเมนต์สังเคราะห์ซึ่งเป็นวัสดุก่อสร้างทดแทนไม้คุณภาพดีเยี่ยม
    ในชื่อตราสินค้า ไม้ “คอนวูด” เป็นนวัตกรรมใหม่ของอุตสาหกรรมการผลิตวัสดุก่อสร้าง
    ที่เราสามารถนำมาใช้ทดแทนไม้ธรรมชาติ ซึ่งได้นำเทคโนโลยีที่ทันสมัย
    และเป็นมิตรต่อสิ่งแวดล้อม (Green Technology) จากประเทศสวิตเซอร์แลนด์
    มาผสมผสานกันอย่างลงตัวกับปูนซีเมนต์ปอร์ตแลนด์ และเซลลูโลสไฟเบอร์
    โดยปราศจากส่วนผสมของทราย และแร่ใยหิน
    (Asbestos)ซึ่งจากการพิสูจน์ทางวิทยาศาสตร์การแพทย์
    แร่ใยหินเป็นสารพิษที่ก่อให้เกิดมลพิษในอากาศรอบตัว ซึ่งก่อให้เกิดโทษต่อสุขภาพ
    ในขณะที่ผลิตภัณฑ์คอนวูดไม่มีวัสดุที่ก่อให้เกิดมลพิษดังกล่าวเลยแม้แต่น้อย
    และด้วยเทคโนโลยีพิเศษของเรา ทำให้ผลิตภัณฑ์คอนวูดมีคุณสมบัติ ความสวยงาม
    และมีเนื้อวัสดุที่มีความยืดหยุ่นใกล้เคียงกับไม้ธรรมชาติมากที่สุด
    พร้อมทั้งยังให้ความแข็งแรงทนทานเปรียบดังคอนกรีตและปลอดภัยจากปลวก

-   จีโอไซเคิล – สายงานธุรกิจของบริษัทฯ (เปลี่ยนจากชื่อเดิม อีโคสยาม ในปี 2551)
    ให้บริการจัดการวัสดุไม่ใช้แล้วแบบครบวงจรแก่ลูกค้าซึ่งเป็นบริษัทอุตสาหกรรมในประเทศไทย

    บริษัทตระหนักถึงความสำคัญในการพัฒนาการใช้เชื้อเพลิงและวัตถุดิบทดแทนในกระบวนการผลิต
    และเป็นรายแรก ๆ
    ในประเทศไทยที่นำกากของเสียอุตสาหกรรมและเกษตรกรรมมาใช้ทดแทนเชื้อเพลิงแบบดั้งเดิมจนก่อตั้งสายงานอีโคสยามเพื่อดูแลการพัฒนาเชื้อเพลิงและวัตถุดิบทดแทนโดยเฉพาะ
    เนื่องจากบริษัทมีใบอนุญาตประกอบกิจการโรงงานลำดับที่ 101 จากกระทรวงอุตสาหกรรม
    ทำให้บริษัทสามารถกำจัดกากของเสียทั้งแบบอันตรายและไม่อันตรายได้
    การพัฒนาของสายงานธุรกิจนี้ได้เติบโตเป็นอย่างดี
    จนกระทั่งปัจจุบันมีความพร้อมทั้งด้านประสบการณ์
    ความรู้ความสามารถของพนักงานและเทคโนโลยี รวมทั้งสิ่งอำนวยความสะดวกต่าง ๆ
    อันได้แก่โรงเตรียมเชื้อเพลิงทดแทนที่ใหญ่ที่สุด
    และได้มาตรฐานที่สุดแห่งหนึ่งของโลกประกอบกับมีเครือข่ายของแบรนด์จีโอไซเคิล
    ซึ่งเป็นผู้นำด้านการจัดการวัสดุที่ไม่ใช้แล้วในระดับนานาประเทศ

    จีโอไซเคิลได้รับการส่งเสริมการลงทุนในเรื่องการนำเข้าเครื่องจักรและปัจจุบันกำลังดำเนินการเพื่อขอรับรองมาตรฐานสำหรับห้องปฏิบัติการเพื่อการให้บริการแก่ลูกค้าซึ่งเป็นบริษัทอุตสาหกรรมในประเทศไทยได้อย่างครบวงจร
    นอกเหนือจากการได้รับรองมาตรฐานห้องปฏิบัติการซึ่งบริษัทได้มาแล้ว
    สำหรับการดำเนินการของบริษัทเอง

  3.2 การตลาดและภาวะการแข่งขัน

  ภาวะอุตสาหกรรมปูนซีเมนต์ปี 2551

  ปี 2551 นับเป็นปีที่ท้าทายธุรกิจปูนซีเมนต์ในประเทศเป็นอย่างมาก
  ความไม่แน่นอนทางการเมืองได้สั่นคลอนความมั่นใจของนักลงทุนและผู้บริโภค
  ส่งผลให้โครงการขนาดใหญ่จำนวนมากของรัฐบาลต้องเลื่อนออกไป
  สภาวะเศรษฐกิจโลกซบเซาและการปรับตัวอย่างรวดเร็วของราคาเชื้อเพลิงได้ทำให้ตลาดการเงินและการค้าระหว่างประเทศทั่วโลกได้รับผลกระทบอย่างหนัก

  ความต้องการในประเทศลดลงเฉลี่ยร้อยละ 10 จากปี 2550
  กอปรกับสภาวะราคาเชื้อเพลิงที่สูงขึ้น อย่างต่อเนื่อง
  ส่งผลให้มีการปรับราคาปูนซีเมนต์เพื่อให้สอดรับกับต้นทุนการผลิตที่เพิ่มขึ้น
  ผู้ผลิตปูนซีเมนต์จำนวนมากต้องทำการปรับโครงสร้างการบริหารจัดการ
  เพื่อตอบรับกับการชะลอตัวทางเศรษฐกิจ

  การส่งออก

  เนื่องจากความต้องการของตลาดภายในประเทศที่ชะลอตัวตั้งแต่ปี 2549 ต่อเนื่องมาถึงปี 2550
  ทำให้ผู้ผลิตซีเมนต์ของประเทศไทยจำเป็นต้องเพิ่มการส่งออกไปยังตลาดต่างประเทศ
  เพื่อให้สายการผลิตสามารถดำเนินการได้อย่างเต็มประสิทธิภาพ
  ปริมาณส่งออกปูนเม็ดของประเทศโดยรวมในปี 2551 อยู่ที่ 15.6 ล้านตัน ลดลงจากปี 2550
  ร้อยละ 14 เนื่องจากความต้องการของตลาดโลกที่ลดลง

  ความต้องการปูนซีเมนต์ในการก่อสร้างที่ลดลงและกำลังผลิตปูนซีเมนต์ที่มีเกินความต้องการในหลายประเทศนั้น
  จะเพิ่มการแข่งขันทางด้านการส่งออกในปีถัดไป จากผลกระทบที่ไม่อาจหลีกเลี่ยงได้นี้
  ทำให้ปริมาณการส่งออกโดยรวมของประเทศในปี 2552 คาดว่าจะลดลงเหลือประมาณ 13
  ล้านตัน

  แนวโน้มอุตสาหกรรมปูนซีเมนต์ ปี 2552

  บริษัทคาดการณ์ว่าปริมาณความต้องการปูนซีเมนต์ภายในประเทศจะยังคงลดลงจากปี 2551
  ในอัตราร้อยละ 10-15 อันเป็นผลจากภาวะเศรษฐกิจในประเทศที่ชะลอตัวลง
  นำไปสู่การชะลอการลงทุนในอุตสาหกรรมการก่อสร้างโดยเฉพาะอย่างยิ่งในธุรกิจอสังหาริมทรัพย์

  จากข้อมูลจำนวนการออกใบอนุญาตจัดสรรที่ดินของโครงการต่าง ๆ ทั่วประเทศในรอบ 9
  เดือนแรกของปี 2551 ที่ลดลงจากปีที่แล้วประมาณร้อยละ 25
  และมีปริมาณที่อยู่อาศัยที่เกินความต้องการอยู่ประมาณ 500,000 หน่วย
  โดยในจำนวนนี้แบ่งเป็นบ้านใหม่ 300,000 หน่วย และบ้านมือสอง 200,000 หน่วย ดังนั้น
  สถานการณ์ในอนาคตจึงขึ้นอยู่กับรัฐบาลชุดใหม่ว่าจะสามารถสร้างความเชื่อมั่นให้กับนักลงทุน
  และเร่งรัดลงทุนในโครงการสาธารณูปโภคขนาดใหญ่
  เพื่อกระตุ้นการเติบโตทางเศรษฐกิจและภาคการก่อสร้างซึ่งก็ต้องพิจารณาถึงสภาวะการณ์ของเศรษฐกิจโลกโดยรวมด้วย

3.  การจัดหาผลิตภัณฑ์และบริการ

กำลังการผลิต

  บริษัทฯ มีโรงงานผลิต 3 โรง (มีเตาเผา 6 เตา) มีสายการผลิต 6 สาย
  และมีกำลังการผลิตปูนซีเมนต์ชนิดเม็ด 12.3 ล้านตันต่อปี

  จากการที่บริษัทฯ ได้มองเห็นถึงความรุนแรงของวิกฤติเศรษฐกิจ บริษัทฯ
  จึงได้มีการนำมาตรการที่เข้มงวดในการควบคุมการทำกำไรระยะยาวของบริษัทฯ มาใช้
  จึงจำต้องหยุดสายการผลิตปูนเม็ด 2 สายการผลิตของ ของโรงงาน 1
  ซึ่งเป็นเทคโนโลยีเก่าและต้นทุนการผลิตสูงกว่าอีก 2 โรงงาน ตั้งแต่วันที่ 1 มกราคม 2551
  กำลังการผลิตปูนเม็ดของบริษัทฯ ในปี 2551 จึงลดลงปริมาณ 2.5 ล้านตัน

วัตถุดิบและผู้จำหน่าย

  95% ของวัตถุดิบที่ใช้ในการผลิตปูนซีเมนต์นั้นบริษัทฯ ผลิตเอง
  บริษัทฯได้รับประทานบัตรการทำเหมืองหินอุตสาหกรรม ได้แก่ หินปูน หินดินดาน และยิปซั่ม
  ซึ่งเป็นวัตถุดิบสำคัญ ส่วนอีกร้อยละ 5 บริษัทฯจัดซื้อจากแหล่งภายนอก
  ทั้งภายในประเทศและต่างประเทศ

  เชื้อเพลิงและวัตถุดิบทดแทน

  นับตั้งแต่ปี 2548 เป็นต้นมา สายงานธุรกิจจีโอไซเคิล
  ซึ่งดูแลรับผิดชอบด้านเชื้อเพลิงทดแทนและวัตถุดิบทดแทน (AFR)
  ได้ให้บริการด้านการจัดการวัสดุที่ไม่ใช้แล้วแบบครบวงจรแก่ลูกค้าซึ่งเป็นโรงงานอุตสาหกรรมในประเทศไทย
  สายงานธุรกิจนี้มีแนวทางการดำเนินธุรกิจที่ยึดมั่นในมาตรฐานการจัดการในระดับสากล
  ตลอดจนมีการแลกเปลี่ยนความเชี่ยวชาญ ประสบการณ์
  และการปฏิบัติการที่ดีเยี่ยมภายในเครือข่ายของโฮลซิม

  ในปี 2551 อีโคสยาม
  สายงานธุรกิจของบริษัทซึ่งให้บริการกำจัดวัสดุที่ไม่ใช้แล้วแบบครบวงจรได้เปลี่ยนชื่อเป็น
  “จีโอไซเคิล” ซึ่งเป็นแบรนด์ด้านการจัดการวัสดุที่ไม่ใช้แล้วของโฮลซิมแบรนด์ จีโอไซเคิล
  ได้ดำเนินการใน 35 ประเทศทั่วโลก
  ทำให้สามารถเข้าถึงเครือข่ายแนวทางการปฏิบัติด้านการจัดการวัสดุที่ไม่ใช้แล้วที่ดีที่สุดได้

  ตั้งแต่เดือนสิงหาคม 2551
  จีโอไซเคิลได้เริ่มดำเนินการโรงเตรียมเชื้อเพลิงทดแทนที่ใหญ่ที่สุดแห่งหนึ่งของโลกซึ่งตั้งอยู่ใกล้กับโรงปูนซีเมนต์ของเราที่สระบุรี
  โรงเตรียมเชื้อเพลิงทดแทนแห่งนี้ได้รับการออกแบบด้วยเทคโนโลยีล่าสุดพร้อมด้วยระบบการจัดการสิ่งแวดล้อมมาตรฐานระดับโลกประกอบด้วยส่วนงานต่างๆ
  ของทั้งกระบวนการเตรียมวัสดุที่ไม่ใช้แล้วก่อนที่จะส่งเข้าเตาปูนซีเมนต์
  ปัจจุบันได้รับใบอนุญาตประกอบกิจการโรงงานลำดับที่ 106 จากกรมโรงงานอุตสาหกรรม
  กระทรวงอุตสาหกรรม
  และยังได้รับการส่งเสริมการลงทุนจากคณะกรรมการส่งเสริมการลงทุนแห่งประเทศไทย
  นอกจากนี้ ความสำเร็จที่สำคัญอีกประการหนึ่งในปี 2551 คือ
  จีโอไซเคิลได้รับการรับรองมาตรฐาน ISO 9001:2000, ISO 14001:2004 และ OHSAS
  18001:2007 เพื่อเน้นย้ำการดำเนินงานที่มีมาตรฐานระดับสูง

  ในปี 2552 จีโอไซเคิลคาดว่าจะได้รับการรับรองมาตรฐานสำหรับห้องปฏิบัติการ หรือ ISO/IEC
  17025
  เพื่อเน้นย้ำศักยภาพของห้องปฏิบัติการวิเคราะห์สิ่งปฏิกูลหรือวัสดุที่ไม่ใช้แล้วของเราซึ่งจะเป็นห้องปฏิบัติการวิเคราะห์สิ่งปฏิกูลหรือวัสดุที่ไม่ใช้แล้วแห่งแรกในประเทศไทยที่ได้รับการรับรองมาตรฐาน
  ISO/IEC 17025

  ในปี 2551 บริษัทได้เริ่มโครงการนำพลังงานความร้อนกลับมาใช้ใหม่
  โดยต่อยอดจากเดิมที่บริษัทเคยใช้โครงการเช่นนี้แล้วกับเตาเผาหมายเลข 4
  ซึ่งเป็นเตาเผาปูนซีเมนต์เตาแรกในเอเชียตะวันออกเฉียงใต้ที่ได้นำความร้อนที่เหลือในท่อลดอุณหภูมิปูนเม็ดกลับมาใช้ใหม่เพื่อผลิตกระแสไฟฟ้า
  และแต่ละปีเตาเผาหมายเลข 4 สามารถผลิตกระแสไฟฟ้าใช้เองได้สูงสุดถึง 8,000
  กิโลวัตต์ต่อชั่วโมง
  โดยโครงการนำพลังงานความร้อนกลับมาใช้ใหม่จะดำเนินการกับเตาเผาหมายเลข 5 และ 6
  ซึ่งมีขนาดใหญ่ที่สุดเตาเผาหนึ่งในเอเชีย และคาดว่าจะเริ่มการผลิตกระแสไฟฟ้าใช้เองได้ในปี
  2553 ซึ่งคาดว่าจะทำให้บริษัทสามารถประหยัดค่าไฟฟ้าได้ประมาณ 500-600 ล้านบาทต่อปี

  ผลกระทบต่อสิ่งแวดล้อม

  ในการประกอบธุรกิจ บริษัทฯได้ตระหนักถึงความรับผิดชอบทางสังคม
  บริษัทฯเชื่อในการเจริญเติบโตอย่างยั่งยืน ซึ่งจะเกิดขึ้นไม่ได้ถ้าปราศจากความรับผิดชอบต่อสังคม
  บริษัทฯถือว่าการอนุรักษ์สิ่งแวดล้อมเป็นความรับผิดชอบต่อสังคมที่สำคัญที่สุดประการหนึ่ง
  บริษัทฯได้ทำกิจกรรมอนุรักษ์สิ่งแวดล้อมดังต่อไปนี้

-   ทำการประเมินผลกระทบสิ่งแวดล้อมเพื่อให้มั่นใจว่ากิจกรรมทางธุรกิจ เช่น การทำเหมือง
    จะไม่ส่งผลกระทบอันก่อผลเสียต่อสิ่งแวดล้อมจนเกินสมควร

-   ทำการปลูกป่าทดแทนอย่างต่อเนื่องในพื้นที่ที่ได้มีการทำเหมืองไปแล้ว
    ซึ่งการปลูกป่าทดแทนนี้เป็นส่วนหนึ่งของแผนการทำเหมืองรวมของบริษัทฯ

-   นำเอาของเสียต่างๆ เช่น กากอุตสาหกรรม กากเกษตรกรรม
    และวัสดุใช้แล้วมาเป็นเชื้อเพลิงสำหรับให้ความร้อนแก่เตาเผาแทนเชื้อเพลิงดั้งเดิมจำพวกถ่านหิน
    และลิกไนต์ และกากของเสียบางอย่างก็นำมาใช้เป็นวัตถุดิบทดแทนวัตถุดิบดั้งเดิม
    การนี้นอกจากเป็นการประหยัดต้นทุนการผลิตแล้ว
    ยังเป็นการอนุรักษ์และใช้ทรัพยากรธรรมชาติอย่างมีประสิทธิภาพสูงสุดและยั่งยืนด้วย

-   ให้ความสำคัญสูงสุดในความปลอดภัยของพนักงานและของชุมชนในพื้นที่ใกล้เคียงกับโรงงาน
    บริษัทฯใส่ใจในทุกขั้นตอนของการปฏิบัติงานไม่ว่าจะเป็นเรื่องความปลอดภัยภายในโรงงานและบุคลากรผู้ควบคุมเครื่องจักร
    ความปลอดภัยระหว่างการจัดการขนส่งทั้งภายในและภายนอกโรงงานไปจนถึงการขนถ่ายวัตถุดิบ
    และผลิตภัณฑ์สำเร็จรูป

-   กำหนดมาตรการควบคุมและจัดการของเสียและการป้องกันมลภาวะเป็นพิษ เช่น
    ปริมาณฝุ่นจากเตาเผาจะถูกควบคุมและกรองโดยอุปกรณ์ที่มีเทคโนโลยีอันทันสมัยและประสิทธิภาพสูง
    บริษัทฯมีระบบตรวจสอบ ติดตาม และ ควบคุมการฟุ้งกระจายของฝุ่นละอองตลอดเวลา
    เพื่อให้มั่นใจในการปกป้องและป้องกันสุขอนามัยของพนักงานและชุมชนในท้องถิ่นด้วย

-   ในปี 2551 บริษัทได้ร่วมมือกับชุมชนและหน่วยงานราชการที่เกี่ยวข้อง
    จัดตั้งกองทุนพัฒนาชุมชนและสิ่งแวดล้อมในพื้นที่ตำบลทับกวาง-บริษัท ปูนซีเมนต์นครหลวง จำกัด
    (มหาชน) ขึ้น โดยบริษัทสนับสนุนเงินและเข้าร่วมประชุมกับคณะกรรมการกองทุน
    เพื่อให้การใช้เงินของกองทุนเป็นไปตามความต้องการของชุมชนที่แท้จริง

  การรับรองคุณภาพต่างๆ
  ดังจะกล่าวต่อไปนี้เป็นเครื่องหมายรับรองความรับผิดชอบต่อสังคมของบริษัทฯ

-   ความสามารถของห้องปฏิบัติการของบริษัท

  ISO/IEC 17025

-   ระบบการรับประกันคุณภาพของบริษัทและบริษัทในเครือ

  ISO 9001; version 2000

-   ระบบการจัดการสิ่งแวดล้อมของบริษัทและบริษัทในเครือ

  ISO 14001

-   ระบบการจัดการอาชีวอนามัยและความปลอดภัยของบริษัทและบริษัทในเครือ

  TIS/OHSAS 18001

-   มาตรฐานการแสดงความรับผิดชอบต่อสังคมของบริษัท
    ตามเกณฑ์มาตรฐานของกรมโรงงานอุตสาหกรรม CSR-DIW

  การได้รับการรับรองมาตรฐานระบบบริหารสิ่งแวดล้อมดังกล่าวเป็นสิ่งที่ยืนยันได้ว่า
  บริษัทฯได้ปฏิบัติตามกฎหมายสิ่งแวดล้อมที่เกี่ยวข้องทั้งหมดแล้ว

  ผลกระทบต่อสิ่งแวดล้อมจากการดำเนินการโครงการนำพลังงานความร้อนกลับมาใช้ใหม่

  เนื่องจากโครงการนี้ใช้เทคโนโลยีสะอาดไม่ก่อเกิดมลพิษใด ๆ
  จากการดำเนินโครงการเพราะไม่ได้เป็นการสร้างโรงงานใหม่เพื่อผลิตกระแสไฟฟ้า
  แต่เป็นการดึงความร้อนจากท่อลดอุณหภูมิปูนเม็ดของเตาเผาหมายเลข 5 และ 6
  ซึ่งปกติต้องปล่อยทิ้งออกไปตามปกติกลับมาผลิตกระแสไฟฟ้าเพื่อใช้เอง
  จึงก่อให้เกิดผลด้านบวกต่อสิ่งแวดล้อมทั้งทางตรง เช่น
  ช่วยลดปริมาณฝุ่นที่ปะปนในลมร้อนที่เหลือและช่วยการใช้ประโยชน์จากความร้อนที่สูญเปล่า
  นอกจากนี้ยังส่งผลด้านบวกทางอ้อม คือ
  จากการลดการใช้กระแสไฟฟ้าที่ผลิตจากการไฟฟ้าฝ่ายผลิตแห่งประเทศไทย (กฟผ)
  ซึ่งส่วนใหญ่ใช้การเผาไหม้เชื้อเพลิงฟอสซิล
  ทำให้ช่วยลดการเกิดก๊าซคาร์บอนไดออกไซด์ที่เป็นก๊าซเรือนกระจก ซึ่งช่วยลดภาวะโลกร้อนได้

  3.4 งานที่ยังไม่ได้ส่งมอบให้เสร็จสิ้นก่อน

  - ไม่มี -